**Ministru kabineta noteikumu projekta “Grozījumi Ministru kabineta 2013.gada 24.septembra noteikumos Nr.999 “Valsts aģentūras “Civilās aviācijas aģentūra” publisko maksas pakalpojumu cenrādis”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ar Ministru kabineta noteikumu projektu “Grozījumi Ministru kabineta 2013.gada 24.septembra noteikumos Nr.999 “Valsts aģentūras “Civilās aviācijas aģentūra” publisko maksas pakalpojumu cenrādis”” (turpmāk -noteikumu projekts) valsts aģentūras “Civilās aviācijas aģentūra” (turpmāk – Civilās aviācijas aģentūra) sniegtie maksas pakalpojumi tiek papildināti ar jauniem pakalpojumiem bezpilota gaisa kuģu jomā.  Noteikumu projekts stāsies spēkā 2021.gada 1.janvārī vienlaikus ar likumprojektu “Grozījumi likumā “Par aviāciju””. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likuma par budžetu un finanšu vadību 5. panta devītā daļa un Publisko aģentūru likuma 5.panta pirmā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Noteikumu projekta mērķis ir papildināt Ministru kabineta 2013.gada 24. septembra noteikumus Nr.999 “Valsts aģentūras “Civilās aviācijas aģentūra” publisko maksas pakalpojumu cenrādis” (turpmāk – noteikumi Nr.999) ar jauniem maksas pakalpojumiem bezpilota gaisa kuģu jomā, ievērojot Ministru kabineta 2011.gada 3.maija noteikumu Nr.333 “Kārtība, kādā plānojami un uzskaitāmi ieņēmumi no maksas pakalpojumiem un ar šo pakalpojumu sniegšanu saistītie izdevumi, kā arī maksas pakalpojumu izcenojumu noteikšanas metodika un izcenojumu apstiprināšanas kārtība” prasības.  Pievienotās vērtības nodokli maksas pakalpojumiem bezpilota gaisa kuģu jomā nepiemēro saskaņā ar Pievienotās vērtības nodokļa likuma 3.panta astoto daļu, jo Civilās aviācijas aģentūrai saskaņā ar likumprojekta “Grozījumi likumā “Par aviāciju””, kas stāsies spēkā 2021.gada 1.janvārī, 3.panta 4.punktu un Komisijas 2019.gada 24.maija Īstenošanas Regulas (ES) 2019/947 par bezpilota gaisa kuģu ekspluatācijas noteikumiem un procedūrām (turpmāk - Regula Nr.2019/947) 18.pantu ir deleģēts veikt uzraudzību bezpilota gaisa kuģu jomā. Šādus pakalpojumus, kas deleģēti ar normatīvajiem aktiem, ar pievienotās vērtības nodokli neapliek.  Eiropas Parlamenta un Padomes 2018.gada 4.jūlija Regula (ES) 2018/1139 par kopīgiem noteikumiem civilās aviācijas jomā un ar ko izveido Eiropas Savienības Aviācijas drošības aģentūru, un ar ko groza Eiropas Parlamenta un Padomes Regulas (EK) Nr.2111/2005, (EK) Nr.1008/2008, (ES) Nr.996/2010, (ES) Nr.376/2014 un Direktīvas 2014/30/ES un 2014/53/ES un atceļ Eiropas Parlamenta un Padomes Regulas (EK) Nr.552/2004 un (EK) Nr.216/2008 un Padomes Regulu (EEK) Nr.3922/91 (turpmāk - Regula Nr.2018/1139) ietver vairākus pantus (55. – 58.pants) un IX. pielikumu, kas pirmo reizi Eiropas Savienības līmenī reglamentē ar bezpilota gaisa kuģiem saistītus jautājumus. Uz Regulas Nr. 2018/1139 pamata izdota:  1) Regula Nr. 2019/947;  2) Komisijas 2019.gada 12.marta Deleģētā regula (ES) 2019/945 par bezpilota gaisa kuģu sistēmām un trešo valstu bezpilota gaisa kuģu sistēmu operatoriem (turpmāk - Regula Nr.2019/945).  Regula Nr.2018/1139, Regula Nr. 2019/947 un Regula Nr. 2019/945 paredz jaunu regulējumu bezpilota gaisa kuģa jomā, piemēram, Regula Nr.2019/947 paredz Eiropas Savienības dalībvalstu savstarpēju tālvadības pilotu apliecinājumu un bezpilota gaisa kuģa ekspluatantu sertifikātu atzīšanu, iespēju kārtot tālvadības pilotu teorētisko zināšanu un praktisko prasmju eksāmenus, atvērtās un specifiskās bezpilota gaisa kuģa kategorijas bezpilota gaisa kuģa sistēmas ekspluatanta reģistrāciju citās dalībvalstīs, kas nav tālvadības pilota un vai bezpilota gaisa kuģa ekspluatanta mītnes zeme. Taču ar tiesību aktu netiek pārņemtas augstākminēto regulu normas.  Atsaucoties uz informācijas apmaiņu dažādos Eiropas Savienības līmeņa pasākumos (piemēram, Eiropas aviācijas drošības aģentūras (EASA) Komitejas, Eiropas Komisijas un EASA organizētas ekspertu darba grupas), kuru ietvaros tiek izskatīti ar bezpilota gaisa kuģa sistēmām saistīti jautājumi, secināts, ka dalībvalstīs sniegtie pakalpojumi bezpilota gaisa kuģu jomā būs maksas pakalpojumi. Ņemot vērā bezpilota gaisa kuģa jomas aktualitātes, ir vērojama strauja šīs jomas attīstība, ļaujot bezpilota gaisa kuģus izmantot dažādu pakalpojumu sniedzējiem, kas būtiski palielina pieprasījumu pēc Civilās aviācijas aģentūras pakalpojumiem bezpilota gaisa kuģu jomā.  Ievērojot minēto, ir nepieciešams aktualizēt Civilās aviācijas aģentūras sniegtos pakalpojumus, iekļaujot jaunus maksas pakalpojumus bezpilota gaisa kuģu jomā. Noteikumu projekts paredz papildināt noteikumu Nr.999 2.pielikumu ar V.sadaļu, nosakot šādus jaunus maksas pakalpojumus bezpilota gaisa kuģu jomā:  1) 16.punkts:  16.1.apakšpunkts - bezpilota gaisa kuģa sistēmas ekspluatanta reģistrācija;  16.2.apakšpunkts - bezpilota gaisa kuģa, kas pakļauts sertificēšanai, reģistrācija.  Regulas Nr.2019/947 14.pants paredz atvērtās, specifiskās un sertificētās bezpilota gaisa kuģa kategorijas bezpilota gaisa kuģa sistēmas ekspluatantu un bezpilota gaisa kuģu, kuri pakļauti sertificēšanai, reģistrāciju. Iekšlietu ministrijas struktūrām minētās reģistrācijas izmaksas būs atkarīgas no izvēlētā darbības modeļa un tiks segtas Iekšlietu ministrijas sistēmas iestādēm piešķirto valsts budžeta līdzekļu ietvaros.  Regulas Nr.2019/947 14.pantā paredzētā reģistrācija ietvers šādas darbības, ko veiks Civilās aviācijas aģentūra (datu ievadīšana reģistrā, reģistrā iekļautās informācijas periodiska aktualizēšana, aktuālas informācijas nodrošināšana datu apmaiņas un savietojamības režīmā valsts iestādēm, kas veic bezpilota gaisa kuģu lidojumu kontroli saistībā ar sabiedriskās kārtības un drošības ievērošanu utml.) , kā arī reģistra aktuālās informācijas pieejamības nodrošināšanu atbilstoši Regulas Nr. 2019/947 14.panta 4.punktam.  2) 17. punkts:  17.1.apakšpunkts - Bezpilota gaisa kuģa sistēmas ekspluatanta sākotnējā novērtēšana un vieglo bezpilota gaisa kuģa ekspluatanta sertifikāta (LUC) izsniegšana;  17.2.apakšpunkts - Vieglo bezpilota gaisa kuģa ekspluatanta sertifikāta (LUC) grozīšana; 17.3.apakšpunkts - Vieglo bezpilota gaisa kuģa ekspluatantu sertifikāta (LUC) turētāja novērtēšana atbilstoši uzraudzības ciklam;  17.4.apakšpunkts - Bezpilota gaisa kuģa sistēmas ekspluatanta iesnieguma izvērtējums balstoties uz iepriekš definētu riska izvērtējumu (PDRA) un ekspluatācijas atļaujas izsniegšana;  17.5.apakšpunkts - Bezpilota gaisa kuģa sistēmas ekspluatanta iesnieguma izvērtējums bez iepriekš definēta riska izvērtējuma un ekspluatācijas atļaujas izsniegšana;  17.6.apakšpunkts - Bezpilota gaisa kuģa sistēmas ekspluatācijas deklarācijas iesniegšana;  17.7.apakšpunkts - Gaisa kuģu modeļu kluba vai apvienības iesnieguma izvērtējums un ekspluatācijas atļaujas izsniegšana.  Regulas Nr.2019/947 16.pants nosaka prasības bezpilota gaisa kuģu operācijām, kas saistītas ar gaisa kuģu modeļu klubiem un apvienībām, Regulas Nr.2019/947 18.pants paredz sertifikātu izdošanu bezpilota gaisa kuģa sistēmas ekspluatantiem un šādu sertifikātu atsaukšanu un darbības apturēšanu, kā arī licenču izdošanu tālvadības pilotiem, kuri īsteno operācijas “sertificēto” bezpilota gaisa kuģa sistēmas operāciju kategorijā, un šādu licenču atsaukšanu un to darbības apturēšanu, ekspluatācijas atļauju un vieglo bezpilota gaisa kuģa ekspluatanta sertifikāta (LUC) izdošanu, grozīšanu, ierobežošanu, atsaukšanu vai to darbības apturēšanu un to deklarāciju pilnīguma pārbaudi, kuras ir vajadzīgas, lai varētu veikt bezpilota gaisa kuģu operācijas “specifisko” bezpilota gaisa kuģu operāciju kategorijā, kā arī uz risku balstītas pārraudzības sistēmas izstrādi attiecībā uz bezpilota gaisa kuģa sistēmas ekspluatantiem, vieglo bezpilota gaisa kuģa ekspluatanta sertifikāta (LUC) turētājiem, kā arī attiecība uz modeļu klubiem un apvienībām, kuriem ir Regulas Nr.2019/947 16.pantā minētā atļauja.  3) 18. punkts:  18.1.apakšpunkts - atvērtās kategorijas A2 apakškategorijas tālvadības pilota teorētisko zināšanu klātienes eksāmena kārtošana;  18.2.apakšpunkts - atvērtās kategorijas A2 apakškategorijas tālvadības pilota kompetences sertifikāta izsniegšana;  18.3.apakšpunkts - specifiskās kategorijas tālvadības pilota teorētisko zināšanu klātienes eksāmena kārtošana;  18.4.apakšpunkts - specifiskās kategorijas tālvadības pilota teorētisko zināšanu klātienes sertifikāta izsniegšana.  Regulas Nr.2019/947 8.pants nosaka noteikumus un procedūras attiecībā uz tālvadības pilotu kompetenci, savukārt 18.pants paredz apliecinājumu izdošanu tālvadības pilotiem par nokārtotu teorētisko zināšanu tiešsaistes eksāmenu un tālvadības pilotu kompetences sertifikātu izdošanu, ierobežošanu, atsaukšanu vai to darbības apturēšanu.  4) 19. punkts:  19.1.apakšpunkts - atzītās struktūras apstiprināšana;  19.2.apakšpunkts - atzītās struktūras apliecības nosacījumu grozīšana;  19.3.apakšpunkts - atzītās struktūras novērtēšana atbilstoši uzraudzības ciklam;  19.4.apakšpunkts - atzītās struktūras instruktoru un novērtētāju kvalifikācijas pārbaude;  19.5.apakšpunkts - atzītās struktūras instruktoru un novērtētāju kvalifikācijas sertifikātu izsniegšana;  19.6.apakšpunkts - deklarācijas par tālvadības pilotu praktisko apmācību un prasmju novērtēšanu bezpilota gaisa kuģa operācijām, uz ko attiecas standarta scenāriji, iesniegšana.  Regulas Nr.2019/947 3. un 4.papildinājums.  Civilās aviācijas aģentūra saskaņā ar Ministru kabineta 2017. gada 4.jūlija noteikumu Nr.399 “Valsts pārvaldes pakalpojumu uzskaites, kvalitātes kontroles un sniegšanas kārtība” 5. un 9.punktu nodrošinās uzskaitīto pakalpojumu aprakstīšanu valsts pārvaldes pakalpojumu portālā www.latvija.lv. |
| 3. | Projekta izstrādē iesaistītās institūcijas un publiskas personas kapitālsabiedrības | Valsts aģentūra “Civilās aviācijas aģentūra”, Satiksmes ministrija. |
| 4. | Cita informācija | Latvijas Republika izvēlējās nepiemērot rīcības brīvību, kas paredzēts Regulas Nr.2019/947 9.panta 3. un 5. punktā, 15.panta 1. un 2. punktā, 16.panta 4.punktā un 23.panta 4.punktā un Regulas Nr.2019/945 19.panta 2.punktā. Līdz ar to Latvija piemēro ES regulējumā noteikto.  Ar tiesību aktu projektu netiek pārņemtas Regulas Nr.2019/947 un Regulas Nr.2019/945 normas. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Fiziskās un juridiskās personas, kuras vēlas saņemt Civilās aviācijas aģentūras maksas pakalpojumus, kā arī valsts pārvaldes iestādes, kuras izmanto bezpilota gaisa kuģus uzdevumu izpildei atbilstoši normatīvajos aktos noteiktajām valsts funkcijām. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projektā noteiktās maksas pakalpojumu cenas neietekmēs pakalpojumu pieejamību sabiedrībai. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009.gada 25.augusta noteikumu Nr. 970 „Sabiedrības līdzdalības kārtība attīstības plānošanas procesā” 7.4.1 apakšpunktu sabiedrībai tiek dota iespēja rakstiski sniegt viedokli par noteikumu projektu tā saskaņošanas stadijā. |
| 2. | Sabiedrības līdzdalība projekta izstrādē | Par noteikumu projekta izstrādi tika informēti sabiedrības pārstāvji, 2020.gada 13.oktobrī ievietojot paziņojumu par līdzdalības iespējām tiesību akta izstrādes procesā Satiksmes ministrijas tīmekļa vietnē <https://www.sam.gov.lv/lv/izstrade-esosie-attistibas-planosanas-dokumenti-un-tiesibu-akti> |
| 3. | Sabiedrības līdzdalības rezultāti | Iebildumi un priekšlikumi netika saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts aģentūra “Civilās aviācijas aģentūra”. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpilde neietekmēs valsts pārvaldes funkcijas vai institucionālo struktūru, jo tā izpilde tiks nodrošināta jau esošās valsts pārvaldes institucionālās uzbūves ietvaros. |
| 3. | Cita informācija | Nav. |

Satiksmes ministrs T.Linkaits

Vīza: valsts sekretāre I.Stepanova